
MPITARIKA MAHOMBY
Zava-dehibe ho an’ny fandrosoan’ny fiangonana ny fifidianana izay olona manana toetra mendrika hitondra raharaha. Aoka hitandrina fatratra ny fiangonana amin’ny fiantsoana lehilahy na vehivavy ho amin’ny toerana hanatanterahany ireo adidy masina. 
IREO TOETRA ILAINA SY FAHAIZA-MANAO
Amin’ny ankapobeny dia mitaky fahamendrehana ara-pivavahana sy ara-pitondran-tena ny fitondram-piangonana. Rehefa voafidy ianao hitondra ny raharaham-piangonana dia misy toetra fototra tokony ho hita eo aminao: 
- Mahay sy matahotra an’Andriamanitra, marina tsy tia kolikoly  (Eks. 18:21) 
-  Tsara laza sady feno ny Fanahy sy fahendrena (Asa 6:3); (I Tim. 3:7) 
 - Olona mahatoky, mahay mampianatra (II Tim. 2:2) 
Manomboka eo amin’ny Loholona, ny Diakona, ny filoha-tsampana ary ireo mambra tsotra izany.
1- Ny loholona (presbytera): Teo amin’ny fiangonana voalohany dia hita fa nanana toerana ambony izy ireny, nifanampy tamin’ny Apostoly. Tao amin’ny TV dia ireto no toerana notanany:
- Notendrena isan-tanàna hikarakara ny fiangonana (Asa 14:23; Tit 1:5)
- Nohajaina manokana (1 Tim 5:17, 19; 3:1)
- Natao hitarika sy handamina ny fiangonana (Asa 11:30; 15: 2, 4, 6, 22, 23; 16: 4; 20: 17, 28;21: 18; 22:5)
- Nivavaka sy nametra-tanana tamin’ny marary (Jak 5: 14)
- Mpiandry ondry (1 Pet 5: 1-4), Mpitandrina (Asa 20: 17, 28)  
Ankehitriny kosa, raha ny FMF no jerena dia: 
Mpitarika ara-panahy ny Fiangonana manarakaraka ny pasitora. 
Ny toetra takiana aminy:  “tsy manan-tsiny, manambady tokana, mahonon-tena, hendry, tia filaminana, mampiantrano vahiny, mahay mampianatra, tsy mpimamo lian’ady, tsy mpikapoka, fa mandefitra, tsy mpila ady, tsy mpitia vola, manapaka tsara ny ankohonanay, mampanaiky ny zanany amin’ny fahamaotinana tsara (fa raha misy olona tsy mahay mitondra ny ankohonany, hataony ahoana no fitandrina ny fiangonana’Andriamanitra?). Tsy izay zazavao amin’ny fivavahana, fandrao hieboebo foana izy ka ho latsaka amin’ny fahamelohan’ny devoly. Ary tsy maintsy ho tsara laza koa amin’izay eny ivelany izy, fandrao ho lavo amin’ny fananan-tsiny sy ny fandriky ny devoly.  (1 Tim:3 1-7) 
Arak’izany dia: 
-Ny loholona dia tsy maintsy eken’ny fiangonana ho mpitarika matanjaka ara-panahy, tompon’andraikitra amin’ny fotoana samihafa atao ao amin’ny fiangonana ary tsy maintsy tsara laza ao amin’ny fiangonana sy eo amin’ny fiaraha-monina izy. Izy dia mpitarika manana fanandramana kristiana lalina sy feno kokoa hatrany. Mahatoky amin’ny famerenana ny 1/10 sy fanantitra.
-Ny loholona dia tokony hahay mitory teny. Ny fampianarana ataony dia mazava sy maneho ny toe-piainany. Toy ny tarika iray izy sy ny vadiny ka mifanohana sy mifanampy hampahomby ny fitarihana ny fiangonana. Manana fiainam-pianakaviana tsara laza. Feno fanoloran-tena mamangy sy mampahery ny mambra.  
Raha maromaro ny loholona eo amin’ny fiangonana dia fidiana mba hisy ny loholona voalohany ho filohan’izy rehetra.
Fanosorana ny loholona 
- Tsy maintsy hosorana izy alohan’ny hiasany. Raha tsy izay dia tsy afaka mampandray fanasan’ny Tompo, na manao batisa izy (Mila mahazo alalana avy amin’ny Filohan’ny Federasiona ity farany ity). 
Ny pasitora voahosotra manana taratasy fanomezan-dàlana manan-kery avy amin’ny Federasiona/Misiona  ihany no afaka mitarika ny fanompoam-pivavahana fanosorana. 
- Rehefa natao indray mandeha ny fanosorana ho loholona dia tsy ilaina haverina intsony raha tahiny ka voafidy indray ho loholona ilay olona, na ao amin'ny Fiangonana misy azy rahateo na any amin'ny Fiangonana hafa, raha toa ka nahatana ny maha-mambra tsara laza sy ara-dalàna azy amin'ny Fiangonana izy. Izay olona efa voahosotra ho loholona dia tsy mandalo fanosorana intsony raha voafidy ho diakona aty aoriana. 
· Hatraiza ny fahefany ? Ny fahefana sy ny asan’ny loholona dia voafaritra ho ao amin’ny fiangonana nanaovana ny fifidianana azy ihany. 
· Amin'ny maha-mpamerina ny ampahafolony mahatoky azy, ny loholona dia afaka hahavita be amin'ny fampirisihana ny mambran'ny Fiangonana ho mahatoky amin'ny famerenana ny ampahafolony. 
· Aoka ny loholona hijery ny raharaham-bola rehetra mikasika ny mambra ho tsiambaratelo ka tsy hilaza izay mifandray amin'izany amin'ny olona tsy manana alalana hahafantatra ny aminy. 
· Ny loholona dia tokony hiara-miasa akaiky dia akaiky amin’ny mpitahiry volan’ny fiangonana ary hanara-maso ny fandrotsahana ny vola tokony ho an’ny Federasiona/Misiona tsy misy hatak’andro sy amin’ny fotoana voatondro any amin’ny mpitahiry volan’ny Federasiona/Misiona. Aoka ny loholona hanara-maso ny fandefasana avy hatrany ny tatitry ny mpitantsoratra any amin’ny mpitantsoratry ny Federasiona/Misiona isaky ny faran’ny telovolana. 
· Ny loholona dia tokony hihevitra ny taratasy rehetra avy any amin’ny biraon’ny Federasiona ho taratasy manan-danja avokoa. Ny taratasy misy filazana ho an’ny fiangonana dia tokony hovakina amin’ny fotoana mety. 
Ny fihetsika maneho hatsaram-panahy sy fahamalinana asehon’ny loholona dia mahery vaika amin’ny fampirisihana ny mambran’ny fiangonana halala-tànana, na amin’ny fotoam-pivavahana rehetra na amin’ny Sekoly Sabata. 
2- Ny Talem-piangonana
· Fidiana rehefa tsy ahitana olona manana fanandramana sy toetra amam-panahy ilaina hanao ny asan’ny loholona eo amin’ny fiangonana voalamina. 
· Fidiana rehefa gropy ilay fiangonana. Amin'ny tsy maha-eo an-toerana ny pasitora ny Tale dia miandraikitra ny fivoriam-piangonana ka ao anatin'izany ny fivoriana fiheveran-draharaha. 
· Tsy afaka hitantana na iray akory aza amin'ny fanompoam-pivavahana manokana ao amin'ny Fiangonana ny Tale, hanao batisa, na hampandray ny Fanasan'ny Tompo, na hanamasina fanambadiana, na hitarika fivoriana fiheveran-draharaha misy fampiharana fitsipi-pifehezana amin'ny mambra. Aoka hisy fangatahana hatao amin'ny filohan'ny Federasiona/Misiona handefasany pasitora voahosotra hitarika ireny fivoriana ireny. 
3- Ny diakona koa toy izany ihany, ho maotina, tsy miroa teny, tsy tia divay be, tsy tia harena maloto, mitandrina tsara ny zava-miafina ny amin’ny finoana amin’ny fieritreretana madio. Ary aoka hozahan-toetra ireo aloha, dia vao hanao ny asan’ny diakona izy, raha tsy manan-tsiny. Ny vehivavy koa ho toy izany ihany: maotona, tsy mpanendrikendrika, mahonon-tena, mahatoky amin’ny zavatra rehetra. Aoka ny diakona samy hanambady tokana sady manapaka tsara ny zanany sy ny ankohonany. Fa izay efa mahavatra tsara ny asan’ny diakona dia mahazo toerana tsara ho an’ny tenany sy fahasahiana be ho amin’ny finoana izay ao amin’i Kristy Jesosy.” (I Tim. 3:2-13; Jereo koa Tit. 1:5-11 sy 2:1, 7, 8). 
Filohan-tsampana tsirairay
- Hisy filohan’ny diakona ho fidiana raha maromaro ny diakona.
- Mamangy ny mambra no tena votoatin’ny andraikiny. Namana akaikin’ny loholona.
4- Ny Filohan-tsampana: - Mahay manentana, manofana ary mamporisika sy modely amin’ny fampiharana. Tsy mpanapakevitra fa mpitondra teny. Ny fahamatoran’ny filohatsampana dia mitovy amin’izay takiana amin’ny mpitarika rehetra. Miankina aminy ny fandrosoan’ny sampana.



